Na temelju članka 33. Statuta dječjeg vrtića „Školjić“, Pridraga, Upravno vijeće Dječjeg vrtića „Školjić“ na sjednici održanoj dana 04. svibnja 2023. godine donosi




P O S  L O V N I K
O RADU UPRAVNOG VIJEĆA
DJEČJEG VRTIĆA „ŠKOLJIĆ“

Članak 1.

Poslovnikom o radu Upravnog vijeća (u daljem tekstu: Poslovnik) uređuje se način rada Upravnog vijeća Dječjeg vrtića „Školjić“ (u daljem tekstu: Vrtić).


Članak 2.

Odredbe ovog Poslovnika obvezuju sve članove Upravnog vijeća, ravnatelja vrtića i  ostale osobe koje su nazočne sjednicama Upravnog vijeća.

Članak 3. 
Dječjim vrtićem upravlja Upravno vijeće. Upravno vijeće ima 5 članova: predsjednika i četiri člana. 
Tri člana Upravnog vijeća imenuje izvršno tijelo Osnivača (Općinski načelnik), jednog člana biraju roditelji djece korisnika usluga, a jednog člana bira se tajnim glasovanjem iz reda odgojitelja i stručnih suradnika Dječjeg vrtića.
Član upravnog vijeća kojeg imenuje osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova.
Mandat članova Upravnog vijeća traje četiri godine, a iste osobe mogu biti ponovno imenovane i izabrane za članove Upravnog vijeća. Mandat člana Upravnog vijeća teče od dana konstituiranja Upravnog vijeća.

Članak 4.

Članovi Upravnog vijeća imaju pravo i dužnost biti nazočni sjednicama Upravnog vijeća  te sudjelovati u raspravi i odlučivanju o svim pitanjima iz njegovog djelokruga.

Ako član Upravnog vijeća ne može biti nazočan sjednici, dužan je o tome pravodobno izvijestiti predsjednika Upravnog vijeća odnosno drugu osobu koja je sazvala sjednicu.


Članak 5.

Predsjednik Upravnog vijeća:

· priprema sjednice Upravnog vijeća,
· saziva i vodi sjednice,
· utvrđuje je li sjednici nazočan potreban broj članova za pravovaljano odlučivanje,
· predlaže dnevni red sjednice,
· brine o tijeku rasprave na sjednici,
· formulira prijedloge odluka o kojima se glasuje,
· utvrđuje i proglašava rezultate glasovanja,
· potpisuje odluke i druge akte koje donosi Upravno vijeća,
· brine o primjeni ovog Poslovnika o radu Upravnog vijeća.

Ako je predsjednik odsutan ili spriječen, zamjenjuje ga njegov zamjenik i on ima sve ovlasti predsjednika.


Članak 6.

Upravno vijeće radi na sjednicama koje saziva predsjednik.
Predsjednik je dužan sazvati sjednicu na zahtjev jedne trećine članova Upravnog vijeća.

Članak 7.

Predsjednik, u suradnji s ravnateljem Vrtića priprema sjednicu, sastavlja prijedlog dnevnog reda te određuje zapisničara koji prati tijek sjednice.

Članak 8.

Poziv za sjednicu s prijedlogom dnevnog reda dostavlja se svim članovima Upravnog vijeća prije održavanja sjednice.
U hitnim slučajevima, predsjednik može sazvati sjednicu i u kraćem roku, pismeno ili usmeno, te predložiti dnevni red na samoj sjednici.
  U hitnim slučajevima sjednica Upravnog vijeća može se održati i telefonskim putem ili 
  putem maila. 

Članak 9.

Na sjednicu se u pravilu poziva ravnatelj vrtića, koji sudjeluje u radu Upravnog vijeća, ali bez prava odlučivanja.
Na sjednicama Upravnog vijeća mogu biti nazočne i druge osobe ako su pozvane, uz odobrenje predsjednika, po službenoj dužnosti ili kada to pravo pripada osobama po zakonu, odnosno općim aktima Vrtića. Sindikalni povjerenici mogu nazočiti sjednici Upravnog vijeća ukoliko pismeno izraze želju ili potrebu za prisustvovanjem sjednici 2 dana prije održavanja sjednice, bez mogućnosti sudjelovanja u raspravama i bez prava odlučivanja.
Predsjednik može na sjednicu pozivati i druge osobe radi davanja stručnih mišljenja i podataka o pojedinim pitanjima dnevnog reda sjednice.
Članak 10.

Nakon otvaranja sjednice predsjednik Upravnog vijeća utvrđuje nazočnost članova Upravnog vijeća, isprike ne prisutnih članova te potrebnu nazočnost broja članova za pravovaljano odlučivanje.
Ako sjednici nije nazočan potreban broj članova za pravovaljano odlučivanje, sjednica se odgađa za vrijeme koje odredi predsjednik.

Članak 11.

Nakon utvrđivanja kvoruma, predsjednik čita prijedlog dnevnog reda sjednice i poziva članove Upravnog vijeća da iskažu svoje prijedloge za njegovu izmjenu ili dopunu ili prihvaćanje istog.
O usvajanju prijedloga dnevnog reda te predloženih izmjena ili dopuna dnevnog reda, odlučuju članovi Upravnog vijeća javnim glasovanjem.
Dnevni red je usvojen ako je za njega glasovala natpolovična većina prisutnih članova Upravnog vijeća.
Nakon utvrđivanja dnevnog reda sjednice, predsjednik objavljuje da se prelazi na rad po pojedinim točkama dnevnog reda.
Prva točka dnevnog reda je usvajanje zapisnika sa prethodne sjednice.

Članak 12.

Rasprava na sjednici Upravnog vijeća vodi se prema utvrđenom dnevnom redu. Predsjednik otvara raspravu o pojedinim točkama dnevnog reda i daje riječ članovima
Upravnog vijeća.
Članovi Upravnog vijeća mogu govoriti i tražiti potrebna objašnjenja o svim pitanjima u svezi s točkom dnevnog reda o kojoj se raspravlja.
Predsjednik može odobriti sudjelovanje u raspravi i ostalim osobama nazočnim na sjednici.

Članak 13.
Kad predsjednik ocijeni da je pojedina točka dnevnog reda dovoljno raspravljena, predlaže da se rasprava o tome zaključi i pristupi donošenju odluke.
Predsjednik formulira prijedlog odluke i daje ga na glasovanje uz navođenje odredbe  Statuta o potrebnom broju glasova za donošenje odluke.
Članak 14.

Na sjednicama se u pravilu glasuje javno (dizanjem ruku).
Upravno vijeće, može odlučiti da se o pojedinim pitanjima glasuje tajno.
Tajno se glasuje na glasačkim listićima na kojima su riječi “za” i “protiv”, a članovi   Upravnog vijeća trebaju zaokružiti jednu od navedenih riječi.
Glasačke listiće priprema i glasovanje provodi komisija od tri člana koju imenuje Upravno vijeće iz svojih redova.
Nakon završetka javnog ili tajnog glasovanja, predsjednik utvrđuje i objavljuje rezultat glasovanja o prijedlogu.
Članak 15.

Nakon što bude provedena rasprava i donesu se odluke prema svim točkama dnevnog reda, predsjednik zaključuje sjednicu Upravnog vijeća.

Članak 16.

O radu na sjednici Upravnog vijeća vodi se zapisnik, koje potpisuju zapisničar i predsjednik Upravnog vijeća.
  Zapisnik se čuva u tajništvu vrtića kao trajni dokument.

Članak 17.

  Zapisnik sadrži:

· redni broj sjednice
· datum i mjesto održavanja sjednice, sat početka i završetka sjednice,
· imena i prezimena nazočnih i odsutnih članova Upravnog vijeća, te drugih osoba  nazočnih na sjednici,
· utvrđeni dnevni red,
· zaključak o usvajanju zapisnika sa prethodne sjednice,
· kratak prikaz izvješća i provedene rasprave po svakoj točki dnevnog reda,
· donesene odluke po svakoj točki dnevnog reda,
· potpis predsjednika i zapisničara.


Članak 18.

Zapisnik se izrađuje u roku od 8 dana od dana održavanja. Pravo uvida u zapisnik mora biti  dostupno.


Članak 19.

Rad Upravnog vijeća je javan. Javnost rada može se isključiti kad Upravno vijeće raspravlja o pitanjima koja predstavljaju poslovnu ili drugu tajnu. 
O isključenju javnosti odlučuje Upravno vijeće.

Članak 20.

Ovaj Poslovnik stupa na snagu osmog dana nakon objavljivanja na oglasnoj ploči vrtića.

